input: IZVEDBENA UREDBA KOMISIJE (EU) št. 702/2013
  z dne 22. julija 2013
  o prehodnih ukrepih za uporabo Uredbe (ES) št. 882/2004 Evropskega parlamenta in Sveta glede akreditacije uradnih laboratorijev, ki opravljajo uradno testiranje na trihinelo, in o spremembi Uredbe Komisije (ES) št. 1162/2009
  (Besedilo velja za EGP)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1) ter zlasti drugega pododstavka člena 63(1) Uredbe,
  ob upoštevanju naslednjega:
  (1)
  Uredba (ES) št. 882/2004 določa znatne spremembe pravil in postopkov za izvajanje uradnega nadzora. Uporablja se od 1. januarja 2006. Vendar bi uporaba številnih navedenih pravil in postopkov s takojšnjo veljavo od navedenega datuma v nekaterih primerih pomenila praktične težave.
  (2)
  Uredba (ES) št. 882/2004 zahteva, da so laboratoriji, ki izvajajo analize vzorcev, odvzetih med uradnimi nadzori, akreditirani v skladu z nekaterimi evropskimi standardi, navedenimi v Uredbi. Vendar Uredba Komisije (ES) št. 1162/2009 z dne 30. novembra 2009 o prehodnih ukrepih za izvajanje uredb (ES) št. 853/2004, (ES) št. 854/2004 in (ES) št. 882/2004 Evropskega parlamenta in Sveta (2) določa nekatere prehodne ukrepe, vključno z odstopanjem od navedene zahteve za laboratorije, da se omogoči nemoten prehod na celovito izvajanje novih pravil in postopkov. Uredba (ES) št. 1162/2009 se uporablja do 31. decembra 2013.
  (3)
  Namen Poročila z dne 28. julija 2009 Komisije Svetu in Evropskemu parlamentu o izkušnjah, pridobljenih z uporabo uredb o higieni (ES) št. 852/2004, (ES) št. 853/2004 in (ES) št. 854/2004 Evropskega parlamenta in Sveta z dne 29. aprila 2004 (3) je „z dejstvi prikazati izkušnje v letih 2006, 2007 in 2008, pridobljene z izvajanjem higienskega paketa vseh zainteresiranih akterjev, vključno s težavami, s katerimi so se srečevali“ (v nadaljnjem besedilu: poročilo).
  (4)
  Poročilo vključuje izkušnje o prehodnih ukrepih, vključno s tistimi iz Uredbe (ES) št. 882/2004. Poročilo kaže, da še vedno obstajajo težave v zvezi z akreditacijo laboratorijev v klavnicah.
  (5)
  Navedene težave je treba odpraviti s pregledom Uredbe (ES) št. 882/2004. Zato se je ocena učinka, ki spremlja tak pregled, začela takoj po objavi poročila.
  (6)
  Komisija je 6. maja 2013 sprejela predlog Uredbe Evropskega parlamenta in Sveta o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi ter pravil o zdravstvenem varstvu živali, dobrobiti živali, zdravstvenem varstvu rastlin, rastlinskem razmnoževalnem materialu in fitofarmacevtskih sredstvih (4). Navedeni predlog predvideva razveljavitev Uredbe (ES) št. 882/2004 in predvideva možnost odstopanja od akreditacije uradnih laboratorijev, katerih edina dejavnost je odkrivanje trihinele v mesu.
  (7)
  Poleg tega so izkušnje pokazale, da je za popolno akreditacijo laboratorijev, ki so v klavnicah ali obratih za predelavo divjadi in opravljajo uradno testiranje na trihinelo, potreben dodaten čas, saj je akreditacija zapleten in težaven proces. Zato bi morala ta uredba določati dodatne prehodne ukrepe do sprejetja navedene nove uredbe Evropskega parlamenta in Sveta.
  (8)
  Zato bi bilo treba določiti nadaljnje prehodno obdobje, med katerim bi se morali še naprej uporabljati prehodni ukrepi iz Uredbe (ES) št. 1162/2009. Zaradi jasnosti bi bilo treba Uredbo (ES) št. 1162/2009 ustrezno spremeniti.
  (9)
  Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
  SPREJELA NASLEDNJO UREDBO:
  Člen 1
  Ta uredba določa prehodne ukrepe za uporabo Uredbe (ES) št. 882/2004 Evropskega parlamenta in Sveta za prehodno obdobje od 1. januarja 2014 do 31. decembra 2016.
  Člen 2
  Z odstopanjem od člena 12(2) Uredbe (ES) št. 882/2004 lahko pristojni organ pooblasti laboratorij, ki je v klavnici ali obratu za predelavo divjadi, za testiranje na trihinelo, čeprav ni akreditiran v skladu z evropskimi standardi iz točke (a) navedenega odstavka, če laboratorij:
  (a)
  dokaže, da je začel in izvaja potrebne akreditacijske postopke v skladu s členom 12(2)(a) Uredbe (ES) št. 882/2004;
  (b)
  pristojnemu organu zadovoljivo jamči, da je bil uveden sistem kontrole kakovosti za analize vzorcev, ki jih izvaja zaradi uradnega nadzora.
  Države članice, ki uporabljajo ta prehodni ukrep, vsako leto do 31. decembra poročajo Komisiji o napredku pri akreditaciji vseh tako pooblaščenih laboratorijev.
  Člen 3
  Poglavje IV Uredbe (ES) št. 1162/2009 se črta.
  Člen 4
  Ta uredba začne veljati tretji dan po objavi v Uradnem listu Evropske unije.
  Uporablja se od 1. januarja 2014 do 31. decembra 2016.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 22. julija 2013